PABIROS
Taisyklinga paraiškų ir prašymų pavadinimuose vartoti bendratį su galininku (ko? ką?), o ne su naudininku (kam?).

Klaidinga: Paraiška studijų paskolai gauti. Taisyklinga: Paraiška gauti studijų paskolą.

Klaidinga: Prašymas tėvystei nustatyti. Taisyklinga: Prašymas nustatyti tėvystę.

Klaidinga: Prašymas pakartotiniam liudijimui išduoti. Taisyklinga: Prašymas išduoti pakartotinį liudijimą.

ATASKAITA APIE DARBĄ AR DARBO ATASKAITA?

Ataskaitos objektas dažniausiai nusakomas kilmininko linksniu. Prielinksnis „apie“ dokumentų pavadinimuose ar tekste šiuo atveju netinka.

Klaidinga: Ataskaita apie 2025 metų darbą. Taisyklinga: 2025 metų darbo ataskaita.

Klaidinga: Ataskaita apie normų laikymąsi. Taisyklinga: Normų laikymosi ataskaita.

Klaidinga: Darbo biržai teikiama ataskaita apie vykdomą veiklą. Taisyklinga: Darbo biržai teikiama vykdomos veiklos ataskaita.

ĮSAKYMAS „DĖL ĮGALIOJIMO“ AR „DĖL ĮGALIOJIMO SUTEIKIMO“?

Įsakymo ar kito tvarkomojo dokumento pavadinimas turi būti informatyvus ir konkretus. Pavadinime su prielinksniu „dėl“ turi aiškiai matytis atliekamas veiksmas.

Nekonkretu: Įsakymas „Dėl Vardenio Pavardenio įgaliojimo“. Taisyklinga: Įsakymas „Dėl įgaliojimo suteikimo Vardeniui Pavardeniui“.

Nekonkretu: Sprendimas „Dėl Didkiemio seniūnijos herbo“. Taisyklinga: Sprendimas „Dėl Didkiemio seniūnijos herbo tvirtinimo“.

KAS LIEČIA INTERNETĄ AR DĖL INTERNETO?

Žodžių junginys „kas liečia“ yra neteiktinas vertinys, kurio reikėtų vengti oficialiojoje kalboje. Vietoj jo vartotinos konstrukcijos su prielinksniu „dėl“ arba kiti pasakymai.

Klaidinga: Kas liečia infrastruktūros plėtrą, darbai jau prasidėjo. Taisyklinga: Kalbant apie infrastruktūros plėtrą, darbai jau prasidėjo.

PILNAI SUBRĘSTA AR VISIŠKAI SUBRĘSTA?

Prieveiksmis „pilnai“ oficialiojoje kalboje nevartotinas reikšme „visiškai“, „galutinai“, „visu šimtu procentų“.

Klaidinga: Visiškai pilnai subręsta per 10–20 metų. Taisyklinga: Visiškai subręsta per 10–20 metų.

Klaidinga: Projektas jau pilnai įgyvendintas. Taisyklinga: Projektas jau visiškai įgyvendintas.

NEBENAUDOJAMI ŽODŽIAI AR NEBEVARTОJAMI ŽODŽIAI?

Veiksmažodis „naudoti“ netinka reikšme „vartoti“ (kalbant apie kalbos reiškinius, terminus, vaistus, maistą).

Klaidinga: Ar žinote šiuos 10 nebenaudojamų lietuvių kalbos žodžių? Taisyklinga: Ar žinote šiuos 10 nebevartojamų lietuvių kalbos žodžių?

Klaidinga: Šie terminai teisės aktuose nebenaudojami. Taisyklinga: Šie terminai teisės aktuose nebevartojami.

